Okresná prokuratúra Levice 
Šafárikova 7, 934 01 Levice 1

Sp. zn. : 1 Pv 711/12/4402	Levice, 1.10.2013
EEČ : 2-31-110-2013

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov a iné trestné činy

Rozhodol: 	prokurátor Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
stíhaného pre zločin neodvedenia dane a poistného podľa § 277 odsek 1, odsek 2 písmeno b/ Trestného zákona a prečin nezaplatenie dane a poistného podľa § 278 odsek 1 Trestného zákona spáchaného na tom skutkovom základe, že

1/ ako konateľ podnikateľského subjektu XXXXX za časové obdobie od 01.01.2012 do 31.08.2012 zamestnával pracovníkov, ktorým boli mesačne z ich hrubej mzdy zrazené podľa zákona vypočítané sumy poistného na dôchodkové zabezpečenie, nemocenské a zdravotné poistenie, príspevok na poistenie v nezamestnanosti a preddavky na dani z príjmov fyzických osôb zo závislej činnosti a funkčných pôžitkov, ktoré však zadržal a neodviedol do jednotlivých poisťovní a DÚ za zamestnancov, ale tieto finančné prostriedky použil na iné účely subjektu, čo bolo zistené kontrolami jednotlivých poisťovní a DÚ, pričom za časové obdobie od 01.01.2012 do 31.08.2012 neodviedol Sociálnej poisťovni XXXXX poistné za zamestnancov vo výške 3.978,13 €, Dôvera zdravotná poisťovňa a.s. pobočka Nitra eviduje pohľadávku za zdravotné poistenie za zamestnancov vo výške 982,24 €, Union zdravotná poisťovňa a.s. XXXXX eviduje pohľadávku za zdravotné poistenie za zamestnancov vo výške 320,14 €, Všeobecná zdravotná poisťovňa a.s. pobočka XXXXX eviduje pohľadávku za zdravotné poistenie za zamestnancov vo výške 827,10 € a Daňový úrad pobočka XXXXX eviduje neodvedené preddavky na dani za sledované obdobie vo výške 4.186,61 € a súčasne

	2/ ako konateľ podnikateľského subjektu XXXXX v súčasnosti so sídlom XXXXX, XXXXX ktorá je evidovaná ako zamestnávateľ, nezaplatil za zamestnávateľa za časové obdobie od 01.01.2012 do 21.08.2012 v lehote splatnosti Sociálnej poisťovni, pobočka XXXXX splatné poistné na sociálne poistenie z vymeriavacieho základu zamestnancov podľa ustanovení zákona č. 461/2003 Z. z. o sociálnom poistení vo výške 14.177,41 €, Dôvere zdravotnej poisťovni a.s. pobočka Nitra splatné poistné na zdravotné poistenie z vymeriavacieho základu zamestnancov podľa ustanovení zákona č. 580/2004 Z. z. o zdravotnom poistení vo výške 2.455,98 €, Union zdravotnej poisťovni a.s. XXXXX splatné poistné na zdravotné poistenie z vymeriavacieho základu zamestnancov vo výške 800.45 € a Všeobecnej zdravotnej poisťovni a.s. pobočka XXXXX splatné poistné na zdravotné poistenie z vymeriavacieho základu zamestnancov vo výške 2.298,93 €, 

čo celkovo činí nedoplatok za zamestnancov do poistných fondov a DÚ vo výške 10.294,22 € a za zamestnávateľa do poistných fondov vo výške 19.732,77 €,

lebo zanikla trestnosť činu, lebo splatná daň a poistné boli dodatočne zaplatené.

Odôvodnenie:
Vyšetrovateľ Okresného riaditeľstva Policajného zboru, Odboru kriminálnej polície v Leviciach uznesením sp. zn. ORP-853/OEK-LV-2012 zo dňa 27. 03. 2013 v zmysle § 206 odsek 1 Trestného poriadku vzniesol obvinenie XXXXX za zločin neodvedenia dane a poistného podľa § 277 odsek 1, odsek 2 písmeno b/ Trestného zákona a prečin nezaplatenie dane a poistného podľa § 278 odsek 1 Trestného zákona, ktorého sa dopustil na tom skutkovom základe, ako je uvedené vo výrokovej časti tohto uznesenia.

Spáchanie predmetného skutku bolo preukázané výsluchom zástupcu poškodenej Sociálnej poisťovne XXXXX, ktorý uviedol, že v čase od 01.01.2012 do 31.05.2012 zo strany konateľa XXXXX zrazil odvody do poistných fondov, ktoré však neboli uhrádzané na účet Sociálnej poisťovne a ku dňu 15.11.2012 evidovali podlžnosť vo výške 2.159,62 € a za zamestnávateľa za toto obdobie evidovali podlžnosť vo výške 9.265,30 €, pričom v čase medzi 03.10.2012 do 06.10.2012 bola uhradená suma vo výške 500,- € a k tomuto činila podlžnosť sumu vo výške 8.765,30 €, celkove evidovali pohľadávky a vo výške 10.924,92 €, pričom pri výsluchu dňa 02.07.2013 tento uviedol, že zo strany podnikateľského subjektu XXXXX bola uhradená suma 5.654,15 €, čo bola posledná neuhradená splátka na úhradu poistného na sociálne poistenie za zamestnancov a zamestnávateľa a za časové obdobie od 01.01.2012 do 31.08.2012 neevidujú žiadne neuhradené čiastky.

Obvinený XXXXX sa vyjadril, že spoločnosť XXXXX riadil sám, taktiež sa vyjadril k osobám, ktoré pre  spoločnosť vykonávali účtovníctvo, vyjadril sa k účtom a bankovým inštitúciám, v ktorých mali účty. Uviedol, že úhrady boli robené cez banky a taktiež aj cez pokladňu. K nedoplatkom uviedol, že tieto vznikli z toho, že vykonávali zákazku, ktorú museli finančne vykryť, pričom spoločnosť im uhrádzala faktúry zo 120 - 150 dňovým oneskorením. Uviedol taktiež, že vykonáva priebežne úhrady, v ostatnej výpovedi zo dňa 25.06.2013 tento uviedol, že vykonal všetky úhrady za časové obdobie od 01.01.2012 do 31.08.2012, k čomu doložil podklady od exekútora.

Zástupkyňa Všeobecnej zdravotnej poisťovni XXXXX vo svojej prvotnej výpovedi uviedla, že u spol. XXXXX evidujú za obdobie od 01.01.2012 do 31.05.2012 nevyplatené zdravotné poistenie za zamestnancov vo výške 502,26 € a za zamestnávateľa 
1.255,78 €. V nasledujúcej výpovedi dňa 09.07.2013 uviedla, že zo strany podnikateľského subjektu XXXXX bola vykonaná úhrada v dňoch 07.11.2012 a dňa 28.06.2013, pričom týmito dvoma úhradami bolo uhradené poistné za zdravotné poistenie za zamestnancov a zamestnávateľa od 01.01.2012 do 31.08.2012, čím bolo dlžné poistné v plnej výške uhradené.

Zástupca Dôvery zdravotnej poisťovne a.s. XXXXX sa vo svojej prvotnej výpovedi vyjadril ku škode spôsobenej konateľom spol. XXXXX. za obdobie od 01.01.2012 do 31.05.2012, čo činilo za zamestnancov sumu vo výške 660,20 € a za zamestnávateľa 1.650,77 €, pričom pri výsluchu dňa 24.07.2013 tento uviedol, že dňa 18.07.2013 bola zo strany XXXXX s.r.o. vykonaná úhrada poistného v celkovej výške 3.438,22 € a to formou poštovej poukážky, ktorá im nabehla na ich účet dňa 18.07.2013, týmto bola uhradená celá suma za zamestnancov a zamestnávateľa  za časové obdobie  od 01.01.2012 do 31.08.2012.

Zástupkyňa Union zdravotná poisťovňa XXXXX vo svojej výpovedi zo dňa 21.11.2012 uviedla, že spoločnosť XXXXX za časové obdobie od 01.01.2012 do 31.05.2012 má nedoplatok na zdravotnom poistení za zamestnancov vo výške 194,02 € a za zamestnávateľa vo výške 485,12 €, čo činilo spolu 679,14 €. V následnej výpovedi dňa 09.07.2013 zástupkyňa Union zdravotná poisťovňa XXXXX uviedla, že podnikateľský subjekt XXXXX dňa 28.06.2013 uhradil poistné za zamestnancov a zamestnávateľa vo výške 1.120,50 € a touto platbou bolo uhradené poistné na zdravotné poistenie za zamestnancov a zamestnávateľa za časové obdobie od 01.01.2012 do 31.08.2012 a ďalšie nedoplatky neevidujú.
 
Zástupca Daňového úradu Nitra - pobočka XXXXX XXXXX uviedla že za obdobie od januára až do júna 2012 spoločnosť XXXXX. neodviedla preddavky za zamestnancov na dani z príjmu fyzických osôb zo závislej činnosti vo výške 3.226,67 €, následne zástupca Daňového úradu Nitra - pobočka XXXXX XXXXX vo výpovedi dňa 17.07.2013 uviedla, že XXXXX dňa 01.07.2013 uhradil na účet správcu dane 113,53 €, ktorá predstavovala sumu doplatku na preddavok za apríl 2012 a sumu vo výške 2.133,68 €, ktorá predstavuje úhradu preddavkov za máj až august 2012 a za obdobie január až august 2012 neevidujú nedoplatky za preddavky na dani.

Zo znaleckého posudku XXXXX, znalkyne z odboru ekonomika a manažment - financie vyplývajú neodvedené sumy na odvodoch do poistných fondov a úhrad za daň z príjmov zo závislej činnosti, od obdobia 01.01.2012 do 30.08.2012 neboli zistené nedoplatky uvedené v uznesení o vznesení obvinenia.

Z takto vykonaného dokazovania možno jednoznačne prijať záver, že obvinený XXXXX svojím konaním naplnil všetky znaky skutkovej podstaty zločinu neodvedenia dane a poistného podľa § 277 odsek 1, odsek 2 písmeno b/ Trestného zákona, pretože zadržal a neodviedol určenému príjemcovi poistné na sociálne poistenie, verejné zdravotné poistenie, príspevok na starobné dôchodkové sporenie a splatnú daň, ktoré zrazil a vybral podľa zákona vo väčšom rozsahu a tým, že nezaplatil splatnú daň, poistné na sociálne poistenie, verejné zdravotné poistenie naplnil zákonné znaky prečinu nezaplatenia dane a poistného podľa § 278 odsek 1 Trestného zákona.

Z vyjadrení zástupcov jednotlivých poisťovní, ako i daňového úradu, taktiež z priložených dokladov o úhradách vyplýva, že obvinený v plnom rozsahu uhradil nedoplatky za rozhodné obdobie za zamestnancov ako i za zamestnávateľa.

Preštudovanie vyšetrovacieho spisu sa uskutočnilo dňa 26.07.2013.

Podľa § 86 písmeno e/ Trestného zákona  trestnosť činu zaniká aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278 Trestného zákona ak splatná daň  a jej príslušenstvo alebo poistné boli dodatočne zaplatené, najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu.

Vzhľadom k tomu, že boli splnené vyššie uvedené podmienky pre zánik trestnosti činu, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Robert Kling
prokurátor